10 लाख केस में एक बार होती है इंटरलॉकिंग सिस्टम में खराबी
Odisha Train Accident Conspiracy; Know How does railway interlocking work? Follow Coromandel Express Tragedy In Balasore News, Reports and Updates On Coromandel Express Tragedy In Balasore. रेलवे में इंटरलॉकिंग सिस्टम होता क्या है? - रेलवे में इंटरलॉकिंग सिस्टम होता क्या है?
रेलमंत्री अश्विनी वैष्णव ने रविवार को दिन में पत्रकारों को बताया कि ओडिशा ट्रिपल ट्रेन हादसे की जड़ में इलेक्ट्रॉनिक इंटरलॉकिंग और सिग्नल सिस्टम में समस्या सामने आई है। जिम्मेदार लोगों की पहचान कर ली गई है।
शाम होते-होते रेलमंत्री ने कहा कि रेलवे बोर्ड ने रेल हादसे की CBI जांच की सिफारिश की है। रेलवे बोर्ड की सदस्य जया वर्मा सिन्हा ने कहा कि साजिश की संभावना से इनकार नहीं किया गया है। उन्होंने इस बात पर जोर दिया कि बिना इंसानी दखल के इस सिग्नल सिस्टम में गड़बड़ नहीं हो सकती है।
भास्कर एक्सप्लेनर में जानेंगे कि रेलवे में इंटरलॉकिंग सिस्टम होता क्या है, ये काम कैसे करता है और ओडिशा हादसे में किसी साजिश की कितनी संभावना है…
रेलवे में इंटरलॉकिंग सिस्टम होता क्या है?
ये एक ऐसा सिस्टम है, जो ट्रैक और ट्रेनों के बीच ट्रैफिक पुलिस का काम करता है। ये एक प्रकार से ट्रेनों को सेफ पैसेज मुहैया कराता है, जिससे ट्रेनों में टक्कर न हो।
इसे आप ऐसे भी समझ सकते हैं। आम तौर पर सिंगल या डबल रेलवे ट्रैक होते हैं, लेकिन स्टेशनों या हॉल्ट पर इनकी संख्या 5 से 10 तक हो जाती है। जब कोई ट्रेन किसी स्टेशन पर पहुंचने वाली होती है तो इसी इलेक्ट्रॉनिक इंटरलॉकिंग सिस्टम के सहारे यह तय होता है कि उसे किस नंबर के प्लेटफॉर्म पर ले जाना है।
ओडिशा में कोरोमंडल रेल हादसा पॉइंट में गड़बड़ी की वजह से ही माना जा रहा है। रेल मंत्री ने भी पॉइंट मशीन की सेटिंग बदलने की बात कही है। अब सवाल उठता है कि पॉइंट मशीन काम कैसे करती है…
पॉइंट को रेलवे की स्विच भी कहा जाता है। यह तय करता है कि कोई ट्रेन ट्रैक पर कब सीधे चलेगी और कब इसका ट्रैक बदला जाएगा। ये अलग-अलग दिशाओं में जाने वाली दो पटरियों के डायवर्जन पॉइंट पर होते हैं।
यानी जब एक बार तय होता जाता है कि ट्रेन को इस दिशा में जाना है तो यह पॉइंट लॉक हो जाता है। जब तक ट्रेन चली नहीं जाती तब तक यह लॉक नहीं खुलता है।
स्टेशन में कंप्यूटर स्क्रीन पर इस पूरे सिस्टम की निगरानी होती है। इसमें स्टेशन लेआउट का पूरा व्यू, ट्रैक पर ट्रेनों का रियल टाइम मूवमेंट, सिग्नल्स और ट्रैक का पॉइंट किस दिशा में है सब कुछ दिख रहा होता है।
यह कॉन्फिगरेशन ही सभी ट्रेनों को हर जगह चलाता है। इस कंप्यूटर इंटरफेस को डेटा लॉगर कहा जाता है।
2 जून 2023 को बहानगा बाजार में हादसे के दौरान क्या होने की संभावना है…
बालासोर के बहानगा बाजार स्टेशन पर चार लाइनें हैं। दो सीधी मेन लाइन हैं। इस लाइन पर ट्रेन नहीं रुकती है। यानी अगर किसी ट्रेन को स्टेशन पर नहीं रुकना होता है तो वो सीधे निकल जाती है। बाकी दो लूप लाइन हैं। अगर किसी ट्रेन को स्टेशन पर रोकना होता है तो उसे लूप लाइन पर रोका जाता है।
2 जून को शाम 6.55 बजे। बहानगा की दोनों लूप लाइन पर दो मालगाड़ी खड़ी थीं। हावड़ा से चेन्नई जाने वाली कोरोमंडल मेन लाइन में चल रही थी। सिग्नल ग्रीन था। स्पीड 128 किमी/घंटा।
कोरोमंडल एक्सप्रेस को मेन लाइन से गुजरना था, लेकिन अंतिम समय में पॉइंट मशीन में सेटिंग बदलने से वह लूप लाइन पर चली गई। वहां खड़ी मालगाड़ी से टकरा गई और डिब्बे छितरा गए। वहीं दूसरी मेन लाइन पर बेंगलुरु-हावड़ा सुपरफास्ट भी गुजर रही थी। उसके दो डिब्बे भी चपेट में आ गए।
कोरोमंडल एक्सप्रेस के अचानक मेन लाइन से लूप लाइन में जाने की वजह से ही बहानगा बाजार रेलवे स्टेशन के इलेक्ट्रॉनिक इंटरलॉकिंग सिग्नलिंग सिस्टम पर सवाल उठ रहे हैं…
इसका सॉफ्टवेयर आधारित लॉजिक कहता है कि अगर किसी ट्रेन को दूसरे ट्रैक पर ले जाने के लिए पॉइंट को उल्टी दिशा में सेट किया जाता है, तो ऐसे फेसिंग पॉइंट के पीछे के सिग्नल ग्रीन नहीं हो सकते हैं। वे या तो यलो या रेड होंगे। हालांकि, कोरोमंडल एक्सप्रेस के मामले में ऐसा नहीं हुआ।
क्या इंसानी दखल के बिना इंटरलॉकिंग सिस्टम में खराबी मुमकिन है?
रेलवे बोर्ड की ऑपरेशन एंड बिजनेस डेवलपमेंट मेंबर जया वर्मा सिन्हा ने इंटरलॉकिंग सिस्टम को फेल-सेफ बताया है। यानी अगर यह सिस्टम फेल हो जाता है तो सभी सिग्नल रेड हो जाएंगे और सभी ट्रेनों का संचालन बंद हो जाएगा।
रेलवे के जानकारों के मुताबिक इस तरह की गड़बड़ी का मामला 10 लाख में से एक बार होता है। इस तरह की सिग्नलिंग फेलियर बिना मानवीय दखल के मुमकिन नहीं है।
स्टेशन परिसर में इलेक्ट्रॉनिक इंटरलॉकिंग सिस्टम को स्टेशन मैनेजर या असिस्टेंट स्टेशन मैनेजर ऑपरेट करते हैं। हालांकि उनके काम सीमित हैं क्योंकि वे टेक्निशियन नहीं हैं और केवल रनिंग शेड्यूल और स्टेशन की पटरियों और प्लेटफॉर्मों की व्यवस्था के अनुसार ट्रेन को चलाने में मदद करते हैं।
सीधे शब्दों में कहें तो वे सिर्फ पैनल पर बटन दबाते हैं और कमांड देते हैं। यह कमांड लॉजिक बेस्ड इलेक्ट्रॉनिक मैसेज ट्रांसमिशन होता है जो पॉइंट और सिग्नल के रूप में होता है।
इलेक्ट्रॉनिक इंटरलॉकिंग सिस्टम स्टेशन बिल्डिंग के रिले रूम से ऑपरेट होता है। बैंक लॉकर्स की तरह इस रूम को खोलने के लिए चाबियों की जरूरत होती है। प्रॉपर एप्रूवल के बिना यह रूम नहीं खोला जा सकता।
रिले रूम तभी खोला जाता है जब सिस्टम में कोई समस्या देखी जाती है और इसमें सुधार की जरूरत होती है। अगर किसी स्टेशन पर सिग्नल संबंधी काम होते हैं तो इसे प्रोटोकॉल के अनुसार खोला जाता है। हालांकि 2 जून की रात बहनगा बाजार स्टेशन पर जब ये हादसा हुआ तो वहां पर सिग्नलिंग से जुड़ा कोई काम नहीं हो रहा था।
जानकार बताते हैं कि यह गड़बड़ी दो वजहों से हो सकती है। सिग्नल मेंटेनर ने किसी फॉल्ट की रिपेयरिंग करते वक्त तय प्रोटोकॉल का पालन नहीं किया और सिग्नल में गड़बड़ी हो गई। वहीं इसमें तब तक गड़बड़ी नहीं की जा सकती है जब तक कोई जानकार जानबूझकर गड़बड़ी न करे।
AI बेस्ड इलेक्ट्रॉनिक इंटरलॉकिंग सिस्टम के सोर्स कोड में किसी के दखल की संभावना से भी इनकार नहीं किया जा सकता है। CBI इन्हीं पहलुओं की जांच करेगी।
ओडिशा रेल हादसे से जुड़ी ये खबर भी पढ़ें...
1. तेज रफ्तार, गलत सिग्नल, ट्रैक चेंज और डिरेल:ओडिशा में एक जगह कैसे टकराईं दो यात्री ट्रेन और एक मालगाड़ी 
ओडिशा के बालासोर जिले के बहानगा में शुक्रवार शाम हुए ट्रिपल ट्रेन एक्सीडेंट के वीभत्स वीडियो और तस्वीरें तो आपने देख ली होंगी। अब सभी के मन में सवाल है कि एक साथ 3 ट्रेनों की भिड़ंत कैसे हुई?
अब तक अधिकारियों, चश्मदीदों और सूत्रों से मिली जानकारी के मुताबिक मिनट दर मिनट पूरा हादसा और ट्रेन पटरी से उतरने की 4 संभावनाओं को एक्सप्लेन करेंगे…(यहां पूरी खबर पढ़ें)
2. क्या है कवच, जिससे बच जाती 275 जिंदगियां:11 साल पहले ट्रायल, लेकिन अब तक सिर्फ 65 इंजनों में लगा पाए 
कहा जा रहा है कि अगर कोरोमंडल एक्सप्रेस में रेल कवच लगा होता तो 275 लोगों की जान नहीं जाती। ऐसे में आज भास्कर एक्सप्लेनर में जानेंगे कि रेल कवच यानी ऑटोमैटिक ब्रेकिंग सिस्टम है क्या और यह कैसे इस हादसे को रोक सकता था?...(यहां पूरी खबर पढ़ें)